b'\n_START_ARTICLE_\nI. osnovna \xc5\xa1ola Celje\n_START_SECTION_\nZgodovina\n_START_PARAGRAPH_\n11. marca 1875 je bila v Celju ustanovljena trirazredna ljudska \xc5\xa1ola, a brez \xc5\xa1olskih prostorov. Gradnja \xc5\xa1ole je bila prvotno na\xc4\x8drtovana na Bregu, a le-ta ni bila realizirana. Enoletna prostorska te\xc5\xbeava (1875/1876) je bila re\xc5\xa1ena z najemom \xc5\xa1olskih sob v mestu na ve\xc4\x8d lokacijah. Z naslednjim \xc5\xa1olskim letom (1876/1877) je \xc5\xa1ola delovala pod skupno streho v preurejeni stanovanjski zgradbi v Novi ulici, danes Razlagova ulica 5, kjer je pouk potekal do izgradnje nove \xc5\xa1olske stavbe leta 1927._NEWLINE_20. septembra 1875 za\xc4\x8dne \xc5\xa1ola delovati v slovenskem jeziku._NEWLINE_Leta 1899 postane petrazredna in tako organizirana ostane do konca prve svetovne vojne, ko postane sedemrazredna. _NEWLINE_11. maja 1926 se pri\xc4\x8dne gradnja nove \xc5\xa1olske zgradbe na Dolgem polju, danes Vrun\xc4\x8deva ulica. Malo ve\xc4\x8d kot eno leto kasneje, 8. septembra 1927, je bila sve\xc4\x8dana otvoritev nove \xc5\xa1olske zgradbe, o kateri \xc4\x8dasopis Jutro poro\xc4\x8da, da gre za najmodernej\xc5\xa1o ljudsko \xc5\xa1olo v dr\xc5\xbeavi. _NEWLINE_Leta 1933 \xc5\xa1ola postane osemrazredna in se preimenuje v Dr\xc5\xbeavno okoli\xc5\xa1ko de\xc5\xa1ko narodno \xc5\xa1olo v Celju, tri leta kasneje (1937) pa v Dr\xc5\xbeavno II. de\xc5\xa1ko ljudsko \xc5\xa1olo v Celju (do 1945). _NEWLINE_V \xc4\x8dasu druge svetovne vojne \xc5\xa1ola postane zbirali\xc5\xa1\xc4\x8de "ukradenih otrok", po koncu vojne pa v njej zopet poteka pouk. \xc5\xa0ola se je takrat (1945) preimenovala v Prvo osnovno \xc5\xa1olo in je sprva delovala kot \xc5\xa1tirirazredna, kasneje kot osemletna (1958) in od leta 2004 kot devetletna. _NEWLINE_15. 2. 1997 se \xc5\xa1ola preimenuje v I. osnovno \xc5\xa1olo Celje, ki sledi smernicam razvoja sodobnega \xc4\x8dasa.'